Резолюция [1]

относно въздействието на преките чуждестранни инвестиции (ПЧИ) в страните от АКТБ

Съвместната парламентарна асамблея АКТБ-ЕС,

- свикана на заседание в Кигали (Руанда) от 19 до 22 ноември 2007 г.,

- като взе предвид член 17, параграф 1 от своя правилник,

- като взе предвид целите на Споразумението за партньорство между АКТБ и ЕС [2], подписано в Котону на 23 юни 2000 г. в областта на инвестициите, подкрепата за развитие на частния сектор и търговията,

- като взе предвид Световните доклади за инвестициите за 2005 г. и 2006 г. на Конференцията на ООН за търговия и развитие (ЮНКТАД) и нейния доклад за икономическото развитие в Африка: "Преосмисляне на ролята на инвестициите" (2006 г.),

- като взе предвид докладите на Организацията на ООН за индустриално развитие (ЮНИДО) за чуждите инвестиции в Африка за 2005 г. и 2006 г.,

- като взе предвид своята декларация от Кейптаун от 21 март 2002 г. за бъдещи преговори за нови търговски споразумения,

- като взе предвид Декларацията на ООН от 2000 г. относно Целите на хилядолетието за развитие (ЦХР) и нейния ангажимент за премахване на бедността,

- като взе предвид ангажиментите на международната общност, поети на Конференцията на ООН за финансирането за развитие (Монтерей, 2002 г.), по-специално за мобилизиране на международни ресурси и укрепване на нетния поток на финансови ресурси и техническо сътрудничество за развитие, освен за друго, за постигане на ЦХР,

- като взе предвид доклада на своята Комисия по икономическо развитие, финанси и търговия (ACP-EU/100.126/07/fin.),

А. като има предвид, че ПЧИ играят важна роля в процеса на развитието на приемащите страни, по-специално чрез осигуряване едновременно на капитал и на технологии и по този начин привнасяне на умения, ноу-хау и достъп до пазара, който допринася за повишаване на ефективността в използването на ресурсите и увеличаване на производителността,

Б. като има предвид, че потокът на частния капитал към развиващите се страни се увеличава през последните години и придобива растящо значение като източник на финансиране, сравним с официалната помощ за развитието (ОПР),

В като има предвид, че ПЧИ насърчават растежа чрез включване на нови приноси и технологии в производствения процес на приемащата страна и могат да увеличат капацитетите за доставки в държавите от АКТБ и да допринесат за изграждане на динамична връзка между инвестиции и износ, която да подпомогне тези държави да осъществят своя икономически растеж и целите си за развитие, включително ЦХР,

Г. като смята, че ПЧИ могат да играят важна роля за трансформация на африканските икономики, но въздействието им зависи както от качеството, така и от количеството им; като изтъква, че предизвикателството за отношенията между ЕС и АКТБ е критичното преосмисляне на начините за привличане и регулиране на такива ПЧИ, които да подкрепят справедливия растеж, да създават заетост и да поддържат и обновяват местната индустрия,

Д. като осъзнава пречките пред потоците от ПЧИ, които се различават съществено за различните региони на АКТБ и вътре в регионите, включващи, освен други, и основни въпроси, свързани с управлението, правната рамка и фирмения климат, силата на институциите, степента на финансово посредничество, както и фактори, свързани с разположението, като транспорт и инфраструктура, образование, наличие на квалифициран труд и здраве,

Е. като има предвид, че повечето икономики на АКТБ са въвели законодателни мерки, предлагащи широк спектър от гаранции и възможности за чуждестранни инвеститори, включително облекчаване на ограниченията за собственост върху земя и недвижими имоти, както и на ограниченията за обмен на валута, като по този начин гарантират на чуждестранните инвеститори правото да репатрират капитали и печалби,

Ж като има предвид, че редица икономики на АКТБ са приели законодателство, разрешаващо на чуждестранни инвеститори да участват в приватизационни програми, и предлагат щедри данъчни преференции,

З. като има предвид, че държавите от АКТБ са сключили 210 двустранни договора за инвестиции (ДДИ) с държави-членки на ЕС и продължават активно да сключват такива с други развиващи се страни,

И. като има предвид, че наличието на допълнителни финансови ресурси, включително по-големи потоци от ПЧИ и възможности за търговия, е от съществено значение за икономическата и социална стабилност и устойчивото развитие в държавите от АКТБ,

Значение на ПЧИ

1. счита, че с оглед на недостатъчните ресурси за финансиране на дългосрочно развитие и на все по-трудно постижимите ЦХР за 2015 г., привличането на ПЧИ е заело основно място в стратегиите за икономическо обновление;

2. подчертава необходимостта от подкрепа за страните от АКТБ за привличане на по-големи потоци от ПЧИ и трансфер на подходящи технологии за насърчаване на тяхното развитие и конкурентоспособност;

3. счита, че политиките за привличане на ПЧИ следва да бъдат преразгледани и перспективата за съотношението разходи-ползи да бъде сериозно взета предвид, като се включи отрицателното въздействие върху околната среда, както и социалните проблеми и приносът за целите на устойчивото развитие на националната икономика;

Корпоративна среда

4. отново потвърждава, че страните от АКТБ носят основната отговорност за своето развитие и че е от основно значение усилията за развитие, включващи устойчива макроикономическа стабилност и бизнес среда, да бъдат полагани от самите страни;

5. подчертава огромното значение на факторите, свързани с местонахождението, като икономическа и социална инфраструктура, бизнес климат, местни пазарни условия, наличие на ресурси, проактивни инициативи за насърчаване на инвестициите и наличие на активи, за вземането на решения за инвестиране в дадена приемаща страна;

6. приветства по-голямото внимание, което се обръща на инициативите за укрепване на доброто управление и прозрачността с цел ползите да достигнат до бедните хора;

7. подчертава, че много страни от АКТБ ще се нуждаят от съществен тласък в публичните инвестиции, за да могат да преодолеят високите транспортни цени в региона, обикновено малките пазари, ниската производителност на земеделието, неблагоприятните климатични условия, високата заболеваемост и бавното разпространение на технологиите, идващи от чужбина;

Насърчаване на европейски ПЧИ

8. признава, че движещите сили от приемащите страни — факторите за привличане — и регионалното сътрудничество могат да доведат до по-голяма финансова стабилност, по-добро координиране на политиките, усъвършенствано планиране на инфраструктурите и по-динамичен модел на индустриално развитие, който да допринесе за по-благоприятен инвестиционен климат както за местни, така и за чуждестранни фирми;

9. призовава страните от АКТБ постепенно да задълбочават своите инициативи за регионална интеграция и разделение на труда;

10. подчертава особеното значение на движещите сили от приемащите страни — факторите за привличане — които включват, наред с други, пазарните и търговски условия, бизнес условията и политиките за вътрешно управление;

11. призовава държавите-членки на ЕС и Европейската комисия да поддържат висок стандарт за мониторинг и одит на европейските транснационални компании (ТНК), по-специално в чувствителни сектори, като изискват от тях да отговарят на по-високи стандарти на фирмена отговорност, да споделят събраната информация с лицата, отговорни за създаването на политиката в приемащите страни, и да изготвят дисциплинарни мерки и компенсационни схеми, когато има ясни доказателства за нанесени вреди на приемащата икономика;

12. призовава държавите-членки на ЕС да приемат обща рамка за предлагане на възможности за инвестиции в държавите от АКТБ, както и да насърчават разширяването на двустранните договори за инвестиции (ДДИ) извън тяхното сегашно съсредоточаване върху Германия, Обединеното кралство, Белгия, Франция и Нидерландия;

13. призовава държавите-членки на ЕС неотложно да постигнат съгласие по колективна рамка за мерки за насърчаване на иновационно инвестиране, включваща, наред с други, осигуряване на реални финансови и други мерки, които да насърчат техните предприятия и институции да осъществяват трансфер на технологии към страните от АКТБ, и отпускане на данъчни кредити на компании, инвестиращи в страни от АКТБ; същевременно изтъква, че това не би могло да замести финансирането на развитието и по-добра и по-предвидима официална помощ за развитието (ОПР);

14. подчертава необходимостта да се анализира начинът, по който ПЧИ се свързват с местните инвестиции, и необходимостта от структурирана дискусия за начините на насърчаване на връзките между ТНК и местните фирми, включително подкрепа за диалога между частния и публичния сектор за премахване на основните пречки пред инвестициите;

15. изразява загриженост от липсата на информация за последиците на национално и на регионално равнище от включването на разпоредби, свързани с инвестициите в Споразуменията за икономическо партньорство (СИП);

16. призовава Европейската комисия да я информира веднъж годишно за дяла на ПЧИ с произход от ЕС в сравнение с ПЧИ от други части на света;

Използване на инструментите на Споразумението от Котону за насърчаване на ПЧИ

17. настоятелно призовава Европейската инвестиционна банка да укрепи и усъвършенства работата на Инвестиционния инструмент, така че той да се превърне в жизнеспособен ресурс за частния сектор в държавите от АКТБ;

18. настоятелно призовава страните по Споразумението от Котону да възложат на Инвестиционния инструмент задачата да насърчава инвестициите, по-специално като в добавка към настоящите му задачи го превърнат в средство за подкрепа на съвместни предприятия;

19. настоятелно призовава Европейската комисия и страните по Споразумението от Котону да създадат в рамките на Десетия ЕФР агенция за гарантиране на инвестициите в АКТБ с подходящо финансиране, както е постановено в член 77, параграф 4 от Споразумението от Котону;

20. изтъква неотложната необходимост да бъдат отново определени ролите и задачите на съвместните институции на АКТБ и ЕС — Център за развитие на предприятията и Технически център за земеделие и селскостопанско сътрудничество — така че да им бъдат възложени целенасочени задачи за насърчаване на инвестициите със съизмеримо финансиране;

21. призовава Европейската комисия и държавите-членки на ЕС да увеличат степента на финансовата и техническа подкрепа за националните и регионални агенции за насърчаване на инвестициите (АНИ) в АКТБ, включително като им възлагат изрични задачи, свързани с "външните инвестиции";

22. подчертава необходимостта, по-специално в рамките на сътрудничеството между АКТБ и ЕС, да се работи в областта на структурните дефицити, с които държавите от АКТБ се сблъскват при привличане и задържане на потоци от ПЧИ; настоятелно призовава всички страни по Споразумението от Котону да обърнат специално внимание на мобилизирането на ресурси за инфраструктурно развитие, социални и икономически инвестиции и добро управление;

23. подчертава необходимостта очакваното увеличение в потоците от ПЧИ, влизащи в държавите от АКТБ, по-специално в природните ресурси, да създаде балансирано въздействие върху развитието чрез подходящи политики и институции; призовава страните от АКТБ да изпълняват своите ангажименти за развитие във връзка с това, а международната общност — да оказва подкрепа на този процес;

24. възлага на своя съпредседател да предаде настоящата резолюция на Съвета на АКТБ — ЕС, Европейската комисия, Световната банка, Европейската инвестиционна банка и Африканската банка за развитие.

[1] Приета от Съвместната парламентарна асамблея АКТБ-ЕС на 22 ноември 2007 г. в Кигали (Руанда).

[2] OВ L 287, 28.10.2005 г., стр. 4.

--------------------------------------------------